****

|  |  |
| --- | --- |
|  Αρ. Πρωτ. 52 |  Αθήνα 30/8/2024   |

**Δελτίο Τύπου από την Σύσκεψη των Δ.Ο.Ε., Ο.Λ.Μ.Ε., Π.Ο.Σ.Ε.Ε.Π.Ε.Α., Α.Σ.Γ.Μ.Ε. για το σοβαρό ζήτημα των συμπτύξεων-συγχωνεύσεων τμημάτων σε όλη την Ελλάδα, που προωθεί επιθετικά το Υ.ΠΑΙ.Θ.Α**.

Πραγματοποιήθηκε σήμερα Πέμπτη 29/8/2024, στα γραφεία της Δ.Ο.Ε., σύσκεψη των εκπαιδευτικών Ομοσπονδιών με τη Συνομοσπονδία των Γονέων για να συζητηθούν και να οργανωθούν τα βήματα αντίδρασης στην αντιπαιδαγωγική επίθεση Κυβέρνησης και Υ.ΠΑΙ.Θ.Α. για τις εκατοντάδες συγχωνεύσεις τμημάτων σε όλη τη χώρα.

Όπως αναδείχθηκε από τις τοποθετήσεις των συμμετεχόντων, είναι ολομέτωπη η επίθεση στα μορφωτικά δικαιώματα των μαθητών και στα εργασιακά δικαιώματα των εκπαιδευτικών. Με αυθαίρετες οδηγίες προς τα σχολεία, που παραβαίνουν ακόμα και την υπάρχουσα νομοθεσία, προωθείται η μείωση των τμημάτων και οι περικοπές εκπαιδευτικού προσωπικού για τη νέα σχολική χρονιά σε Α/θμια και Β/θμια εκπαίδευση.

Παρουσιάστηκαν στοιχεία από κάθε γωνιά της χώρας, όπου προωθείται η βίαιη δημιουργία τμημάτων 25 μαθητών/τριών στα δημοτικά και 27-28 στα Γυμνάσια-Λύκεια, με υποχρεωτικές και αντιπαιδαγωγικές προφορικές οδηγίες για μετακινήσεις μαθητών σε όμορα σχολεία.

Καταγγέλθηκε η παραπλανητική εγκύκλιος Κατσαρού που στοχεύοντας στην εξοικονόμηση προσωπικού παραφράζει την υπάρχουσα νομοθεσία σε βάρος των μορφωτικών δικαιωμάτων των μαθητών/τριών.

Η Κυβέρνηση και ο «εξαφανισμένος» Υπουργός Παιδείας κ. Πιερρακάκης, όσο κι αν πασχίζουν να παρουσιάσουν μια ψεύτικη εικόνα κανονικότητας ενόψει της έναρξης της νέας σχολικής χρονιάς, είναι βαριά εκτεθειμένοι, σε εκπαιδευτικούς, μαθητές και εργαζόμενους-γονείς. Οι φιέστες που διοργανώνουν στο Μέγαρο Μαξίμου, με τις 11 «αλλαγές» που παρουσίασαν, δεν πρόκειται να κρύψουν την, ακόμα μεγαλύτερη, υποβάθμιση που προωθεί η πολιτική των συγχωνεύσεων-συμπτύξεων, τις ακατάλληλες και επικίνδυνες σχολικές υποδομές, τους εκπαιδευτικούς που κοιμούνται σε αυτοκίνητα και σκηνές σε διάφορες περιοχές της χώρας, τους μισθούς πείνας των 776 ευρώ στους νεοδιόριστους, την αυταρχική προσπάθεια δίωξης και φίμωσης των αγωνιζόμενων εκπαιδευτικών.

Η σύσκεψη κατέληξε στα εξής:

* Συγκέντρωση των Δ.Ο.Ε., Ο.Λ.Μ.Ε., Π.Ο.Σ.Ε.Ε.Π.Ε.Α., Α.Σ.Γ.Μ.Ε. στο Υπουργείο Παιδείας, για την άρση των συγχωνεύσεων τμημάτων, την Τετάρτη 4/9/2024, στις 14:00 με αίτημα για συνάντηση με την πολιτική ηγεσία.
* Κοινή Συνέντευξη Τύπου των Ομοσπονδιών που συμμετείχαν στη σύσκεψη, μαζί με την Ο.Ι.Ε.Λ.Ε., αμέσως μετά την έναρξη της σχολικής χρονιάς.
* Στήριξη στις κατά τόπους πρωτοβουλίες-κινητοποιήσεις Συλλόγων-Ε.Λ.Μ.Ε. και Ενώσεων Γονέων για το θέμα.

